Patsientidel olid taaskord ajju torgatud elektroodid, millega saab  nii ajas kui ruumis ülitäpselt mõõta ajuvastuseid soovitud tingimustes. Patsientidele näidati erinevaid pilte loomadest, nägudest, puuviljadest, toolidest ja masinatest ning iga pilti näidati ka erineva vaatenurga alt. Hiljem kasutati blogis juba tutvustatud matemaatilisi meetodeid, et klassifitseerida ajust saadud vastuseid ühte või teise objektikategooriasse. Uus ja üllatav tulemus oli see, et ajust objektikategooria kohta informatsiooni väljalugemine töötab juba 100 ms pärast objekti esitamist. See on väga kiire. See näitab, et objektide äratundmine võib toimuda puhtalt alt-üles moodusel, st võrkkestale langev informatsioon töödeldakse üha kõrgemates visuaalsetes piirkondades ja objektide äratundmine toimub ühes suunas liikuva informatsiooni põhjal, ilma et kõrgemad piirkonnad peaksid saatma tagasisidet madalamatele piirkondadele (antud juhul, 100 ms jooksul, nad seda lihtsalt ei jõuaks).